Is-isla Bangka Belitung

Ti Is-isla Bangka Belitung (Indones: Kepulauan Bangka Belitung), ket ti probinsia ti Indonesia, ken dati a parte ti Probinsia ti Abagatan a Sumatra. Mabirukan iti akin-abagatan a daya nga aplaya ti Sumatra, ti probinsia ket buklen dagiti dua a nangruna nga isla, ti Bangka ken Belitung, ken dagiti nadumaduma a babbabassit nga isla. Ti Lingsat Bangka ket mangisina iti Sumatra ken Bangka, ken ti Lingsat Gaspar ket mangisina iti Bangka ken Belitung. Ti Baybay Natuna ket adda iti amianan, ti Baybay Java ket adda iti abagatan, ken ti probinsia ket naisina manipud iti Borneo iti daya babaen ti Lingsat Karimata. Ti probinsia ket beddengan babaen ti Abagatan a Sumatra iti laud, ti Isla Riau iti amianan, ti Laud a Kalimantan iti daya ken ti Baybay Java iti abagatan. Ti kapitoliona ket ti Pangkal Pinang, ken isu daytoy ti sentro ti ekonomia ti probinsia ken ti tugaw ti Probinsial a Gobierno ti Bangka-Belitung. Dagiti dadduma pay a siudad ken dagiti ili idiay Bangka-Belitung ket mairaman ti Sungailiat, Tanjung Pandan ken Manggar.  Manipud iti senso idi 2015, ti populasion ti Bangka-Belitung ket 1,372,813. Ti probinsia ket addaan iti maysa ekuatorial a klima ken addaan kadagiti tropikal a kabakiran, ngem dagitoy ket maaw-awanen gapu iti panagpukpukan kadagiti kayo. Ti Bantay Maras ket isu ti kangatuan a punto iti proboinsia ken ti isla ti Bangka, itikatayag iti 699 m. Adda dagiti nadumaduma a karayan iti probinsia, kas ti Karayan Sebuku, Karayan Baturusar ken Karayan Mendo.

 Dagiti nagibasaran 

 Dagiti akinruar a silpo 


Kategoria:Dagiti probinsia ti Indonesia